[{"text_idx": "#000001", "text": "Hamabi urte bete zituen arte Deban bizi izan zen arren, Madrilen bizi da gaur-gaurkoz In\u0303igo Ruiz de Gordejuela. 28 urte ditu, musikari familia bateko kide da eta hamaika proiektu musikaletan murgilduta dabil aspaldian. Pianoa lagun, denetarik egiten du: jo, konposatu, inprobisatu, irakatsi... Orain arte lau disko plazaratu ditu, eta sari ugari lortu ditu bai Euskal Herrian bai nazioartean. Uneotan, besteak beste, Nafarroako Goi Mailako Musika Kontserbatorioan dihardu irakasle. Itziarren etxekoei bisita egiten egon den azken egonaldietako batean izan dugu berarekin Berriketan aritzeko aukera."}, {"text_idx": "#000004", "text": "Musikari familia bateko kide zara; ama eta anai-arrebak musikari... Umetan zer izan da musika zuentzat?"}, {"text_idx": "#000005", "text": "Goizetan, ikastolara igo baino lehen, bakoitzak ordu erditxo bat praktikatzen genuen nork bere instrumentuarekin. Eguneroko lan horrek eragiten zizkigun bai pozak eta bai negarrak. Zerbaitekiko zaletasuna diziplinarekin oso lotuta dago, zenbat eta gehiago ezagutu eta landu, orduan eta interesgarriagoa bihurtzen baita. Umetan zaila da gurasoen esfortzua garrantzitsutzat jotzea, baina gure kasuan eguneroko lan hori bizimodu bilakatu zen."}, {"text_idx": "#000009", "text": "Urjauzia-k 2018ko diskorik onenaren BBK Jazz saria jaso zuen. Beste sari ugari ere lortu dituzu bai Euskal Herrian bai nazioartean; besteak beste, 2018an publikoaren bakarlaririk onenaren saria Getxo Jazz jaialdian."}, {"text_idx": "#000010", "text": "Sariak gizartearen edo erakunderen baten errekonozimendua dira, beraz, beti da pozgarria halakoren bat jasotzea. Dena den, sariek ezin dute gure bizitza artistikoa gidatu, mugatu edo horretan eraginik izan. Musikariok gure lana egin behar dugu, beti aurrera. Woddy Allenek zioen bezala, Oscar-a behin jasotzen badut, horrek esan nahi du jasotzen ez dudanean jaso ez izanaren epaia onartzen dudala."}, {"text_idx": "#000011", "text": "Bostongo Berklee College of Music eskolan eta gero New England Conservatory-n, bietan ere jazz musikari erreferenteak izan dituzu irakasle edo eszenatokiko kide. Bizi esperientzia ederrak, ezta?"}, {"text_idx": "#000012", "text": "Hala da, urte mordo bat egin nituen han eta izugarrizko esperientzia izan zen bizitzako arlo guztietan. Beste kultura batera moldatzeak energia asko eskatzen du hasiera batean, baina baliabide handiak eman dizkit etorkizuneko erronkak prestatzeko."}, {"text_idx": "#000014", "text": "Gure artearekiko ikuspegia zein ezagutzak partekatzea ezinbesteko lana dela deritzot. Bestalde, errealitate gordina da ere musikariok irakasle lanak kontzertuekin bateratu behar ditugula janaria platerean jartzeko, batez ere COVID-19ak musika ikuskizunetan izan duen eraginaren ondorioz; beraz, alde batetik, bokazioa, eta, beste aldetik, behar hutsa."}, {"text_idx": "#000015", "text": "Ikasgeletako ikasketa soiletik urrun, musikaren pedagogia gizarte mailako ekimen marko zabalago batean ulertzen duzu, antza."}, {"text_idx": "#000016", "text": "Zalantzarik gabe. Jazz-a ez da gure inguruan jaio, ezta Europan ere. Beraz, musikarion lana da ahal dugun heinean entzuleak prestatzea eta belaunaldi berriengan argi hori piztea. Musikarioi merkatu bat izatea interesatzen zaigu, eta merkatu hori entzuleek sortzen dute. Matematika hutsa da; zenbat eta zale eta entzule gehiago, orduan eta merkatu zabalagoa. Gure produktuek ez dute itsasoa plastikoz betetzen, ezta inoren bizitza zapaltzen ere. Soinua lantzen dugu, denbora-espazio konkretu batean, eta hori entzuleekin elkarbanatzea da gure lana."}, {"text_idx": "#000017", "text": "\u201cMusikarion lana da entzuleak prestatzea eta belaunaldi berriengan argi hori piztea\u201d"}, {"text_idx": "#000019", "text": "Zertxobait bai. New Orleans-eko umeek bluesa edo second-line erritmoak entzuten dituzten bezala, nik txikitan Oskorri eta Laboaren musika entzuten nuen, aitaren biniloetan. Bakoitzak bere influentziak dauzka. Dena den, ez naiz jazz azpigeneroen oso zalea, eta ez diot nire musikari \u201ceuskal jazz\u201d etiketa jartzen. Espainia mailan, flamenco jazz edo latin jazz bezalako etiketak erabiltzeak musikarien lana asko mugatu du, kategoria konkretu batean sartu behar izateagatik."}, {"text_idx": "#000020", "text": "Kolaborazioak egin ohi dituzu beste hainbat musikarirekin. Bakarka zein musikariz inguratuta, modu batera bestera bezain eroso sentitzen zara?"}, {"text_idx": "#000021", "text": "Bai, pianoak abantaila hori eskaintzen du. Bakarlari, lider zein side-man bezala lan egiteko aukera daukat. Proiektu pertsonal bat aurrera eramateak lan inbertsio handia eskatzen du, eta ez da beti ekonomikoki bideragarria. Beraz, denetik egiten dut, nire proiektuak, Big-Band-ak, abeslariak lagundu, konponketak egin, konposatu, irakatsi..."}, {"text_idx": "#000022", "text": "Emari handia duzu, pianoa lagun; aipatu duzun bezala, denetarik egiten duzu: jo, konposatu, inprobisatu, irakatsi... Eta zaren pertsonari zer ematen dio horietako arlo bakoitzak?"}, {"text_idx": "#000023", "text": "Musika nire instrumentutik kanpo ikusteak joko-ikuspegi zabalagoa ematen dit. Instrumentua, hitzak dioen bezala, tresna bat da. Eta edozein tresna bezala helburu baterako erabiltzen da. Nire konposizioak, inprobisazioak eta nire mundu musikala entzulearekin partekatzeko dudan tresna da pianoa."}, {"text_idx": "#000025", "text": "Bai, proiektu ugaritan nabil. Orain Madril aldean biziko naiz denboraldi batez, bertako musikariekin nire proiektuak garatzeko. Alde batetik bestera ibiltzen ohituak gara musikariak; azken finean, perretxikoak ez bezala, ideia eta influentzia berriak ez daude beti leku berean. Bizitza estilo dinamiko eta desegonkorra da, baina badu horrek ere bere alde ona."}, {"text_idx": "#000027", "text": "Bukatu da uda, eta elkarrizketa gogoeta txiki batekin bukatu nahi nuke. Uda da musikarion uzta garaia, tamalez. Tamalez diot, udako festibal erraldoiek gaizki ohitu gaituztelako jazza udan bakarrik entzutera. Musika eta artea gizakion behar bat da, eta urte osoan gozatu beharreko zerbait, dosi egokietan. Analogiekin jarraituz, onartuko al luke jendeak \u201cDonostiako Futbol Astea\u201d edo \u201cGasteizko Futbolaldia\u201d-n lau partida ikusi, eta urte osoan futbolik ez izatea?"}]